钦定古今图书集成/历象汇编/历法典/第100卷 > 北魏
## 钦定古今图书集成/历象汇编/历法典/第100卷 > 北魏

### 世宗宣武帝正始四年冬公孙崇表荐辛宝贵等伺察晷度诏从之

按：《魏书世宗本纪》，不载。　按《律历志》：正始四年冬，崇
表曰：“太史令辛宝贵职司元象，颇闲秘数。秘书监郑
道昭才学优赡，识览该密，长兼国子博士。高僧裕乃
故司空允之孙，世综文业。尚书祠部郎中宗景，博涉
经史，前兼尚书郎中崔彬，微晓法术，请此数人在秘
省参候，而伺察晷度，要在冬夏二至前后各五日，然
后乃可取验。臣区区之诚，冀效万分之一。”诏曰：“测度
晷象，考步宜审。可令太常卿芳率太学、四门博士等，
依所启者悉集详察。”